HR Službeni list Europske unije C 280/4

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 280/04)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„LENTICCHIA DI ALTAMURA”

EU br.: PGI-IT-02204 – 17.11.2016.

ZOI ( ) ZOZP ( X )

1. Naziv/nazivi

„Lenticchia di Altamura”

2. Država članica ili treća zemlja:

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Zaštićena oznaka zemljopisnog podrijetla (ZOZP) „Lenticchia di Altamura” odnosi se isključivo na sušenu leću sorti Laird i Eston. One pripadaju sljedećim vrstama: Lens esculenta Moench (istoznačnice: Ervum lens. L., Lens culinaris Medic.)

Pri puštanju u promet leća „Lenticchia di Altamura” mora imati sljedeća obilježja:

Oblik: okrugla i plosnata,

Veličina: između 3 i 4,9 mm promjera za sortu Eston, a između 5 i 7 mm za sortu Laird,

Boja: različite nijanse zelene i smeđe,

Prosječna masa stotinu zrna: najmanje 2,8 g i najviše 3,6 g za sortu Eston, a najmanje 5,7 g i najviše 6,5 g za sortu Laird,

Sadržaj vlage u sušenoj leći pri stavljanju na tržište: ≤ 13 %,

Sadržaj bjelančevina: > 23 %,

Željezo: > 6 mg/100 g proizvoda,

Na sušenom zrnju ne smiju se nazirati promjene boje ili vanjskog izgleda koje bi mogle utjecati na ta obilježja. Najveće dopušteno odstupanje iznosi 1,5 % za leću koja je slomljena, oštećena, zaražena pipama ili promijenjene boje. Nepoštovanje kriterija u pogledu veličine dopušta se za najviše 1,5 % sušenog proizvoda.

Proizvod mora biti prikladan za prehranu ljudi pri stavljanju na tržište.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Faze sjetve, uzgoja, berbe i dezinsekcije moraju se provoditi na području određenom u točki 4. Dezinsekciju je potrebno provesti u roku od 24 sata nakon berbe kako bi se spriječila šteta koju prouzrokuju pipe.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Leća „Lenticchia di Altamura” potrošačima se za primjenu u kuhinji predstavlja u pakiranjima najveće mase od 10 kg, u skladu sa zakonodavstvom na snazi. Time se sprječava pogoršanje zdravih i organoleptičkih svojstava proizvoda.

Proizvod se, isključivo za prodaju na veliko, može pakirati u vreće od najviše 3 tone ili u vreće od najviše 25 kg, prikladne za primjenu u kuhinji.

3.6. Posebna pravila za označivanje proizvoda na koji se odnosi registrirani naziv

Uz europsku oznaku ZOZP-a i informacije koje su propisane zakonom, na oznaci na pakiranju moraju se jasnim i čitljivim tiskom navesti i sljedeće informacije: naziv, tvrtka i adresa proizvođača ili poslovnog subjekta koji pakira proizvod. Upotreba privatnih marki dopuštena je ako se njima ne zavarava potrošače i ako su dopuštene u skladu sa zakonodavstvom na snazi.

Na pakiranju se mora nalaziti i logotip opisan u nastavku.

Logotip

Logotip ZOZP-a „Lenticchia di Altamura” sastoji se od stiliziranog prikaza 19 zrna leće različitih veličina, raspoređenih i raspodijeljenih tako da predstavljaju veličinu i položaj općina obuhvaćenih područjem proizvodnje. Ispod logotipa nalazi se natpis „Lenticchia di Altamura IGP” [ZOZP] raspoređen u tri reda, a veličina slova prilagođena je tako da se istakne riječ Altamura u srednjem redu. Natpis i stilizirani prikaz zrna leće nalaze se na bijeloj okrugloj podlozi, bez kutova, veličine od najmanje 25 mm.

Upotrebljava se font Pluto bold, a boja stiliziranog prikaza zrna leće i natpisa jest Pantone 582.

Kodovi boje:

Zrna leće i natpis: Pantone 582

C = 25 M = 9 Y = 100 K = 39

R = 142 G = 140 B = 19

HEX/HTML 8E8C13

U skladu s preporučenom najmanjom veličinom, logotip se može prilagoditi različitim upotrebama, zadržavajući njegovu veličinu. Prema potrebi, može se ispisati i u crno-bijeloj kombinaciji.

4. Sažeta definicija zemljopisnog područja

Područjem proizvodnje leće „Lenticchia di Altamura IGP” obuhvaćeno je upravno područje sljedećih općina: Altamura, Ruvo di Puglia, Corato, Minervino Murge, Andria, Spinazzola, Poggiorsini, Gravina in Puglia, Cassano delle Murge, Santeramo in Colle, Montemilone, Palazzo San Gervasio, Genzano di Lucania, Irsina, Tricarico, Matera, Banzi, Forenza i Tolve.

5. Povezanost sa zemljopisnim područjem

Područjem proizvodnje leće „Lenticchia di Altamura” obuhvaćeno je područje Altamure te susjednih Murgije Barese i Fosse Bradanice (ili Fosse Pre-Murgiane). To se područje odlikuje sredozemnom klimom s blagim zimama te vrućim i suhim ljetima. Godišnja količina kišnih padalina kreće se oko 604 mm. Najmanje kiše pada u srpnju, a najviše u studenome i prosincu. Analiza prosječnih mjesečnih temperatura na tom području pokazuje da su najmanje temperature, ispod ništice, izmjerene u siječnju. Najviše temperature mogu doseći 40 °C i izmjerene su u srpnju i kolovozu. Prosječna godišnja temperatura iznosi oko 15 °C.

Tlo je uglavnom duboko i srednje konzistentnosti. Dobre je strukture, a sastavom najsličnije glini. Bogato je organskim tvarima i dušikom s visokim sadržajem vapnenca, a pH vrijednost iznosi između 7,6 i 8.

Uzročna povezanost leće „Lenticchia di Altamura” i područja proizvodnje temelji se na obilježjima tog određenog područja, a za posljedicu imaju minimalan sadržaj bjelančevima i minimalnu razinu željeza, što je više od razine u istim sortama leća dostupnih na tržištu.

Poznata je činjenica da je sadržaj bjelančevina u mahunarkama vrlo raznolik i ovisi o količini dostupnog dušika koji biljka može apsorbirati. Količina dušika ovisi o prisutnosti simbionata roda Rhizobium koji vežu dušik. Oni mogu zaraziti korijene mahunarki, pri čemu dolazi do formiranja kvržica na kojima se odvija postupak vezanja dušika. Do vezanja dušika ne može doći na temperaturama nižima od 9 °C. Isto tako, bakterije ne mogu imati učinak pri pH vrijednostima nižima od 5,6 ili višima od 8. Tlo na zemljopisnom području na kojem se proizvodi leća „Lenticchie di Altamura” ima pH vrijednost između 7,6 i 8. Prosječna temperatura na tom području iznosi 15 °C. Ti uvjeti pogoduju širenju bakterija na korijenju, razvoju kvržica na korijenju i simbiotske strukture te vezanju dušika koje proizlazi iz poticanja simbiotskog odnosa. Zahvaljujući tim uvjetima i postupcima dolazi do visokog sadržaja bjelančevina u leći „Lenticchia di Altamura”. To je lokalnom stanovništvu stoljećima omogućivalo da umjesto mesa konzumira leću, a da pritom takvim načinom prehrane unosi odgovarajuću količinu bjelančevina. Stoga se i sredozemna prehrana koja je danas dio svjetske baštine odlikuje bjelančevinama biljnog, a ne mesnog podrijetla.

Tla koja obiluju vapnom, kao što su ona na području proizvodnje leće „Lenticchia di Altamura”, uglavnom su bogata željezom. Njegova topljivost u tlu ovisi o brojnim čimbenicima, među kojima je najvažnija pH vrijednost tla. U tlima koja imaju visoku pH vrijednost, točnije između 8 i 10, vapno se obično veže sa željezom i tako nastaju netopljivi spojevi koji nisu dostupni biljkama. Tla na području proizvodnje leće „Lenticchia di Altamura” imaju pH vrijednost između 7,6 i 8 te opskrbljuju biljke „Lenticchia di Altamura” željezom topljivim u vodi. Zbog toga je količina tog važnog mikroelementa u leći „Lenticchia di Altamura” veća nego u leći iste sorte koja se uzgaja izvan tog područja. Željezo potpomaže proizvodnju hemoglobina i crvenih krvnih stanica i osigurava pravilnu opskrbljenost tjelesnih stanica kisikom te tako poboljšava energiju i ravnomjeran razvoj. Željezo potiče rad jetre, slezene, crijeva i koštane srži. Važno je i za neurotransmitere kao što su serotonin i dopamin. Stvara otpornost na bolesti, korisno je protiv stresa i potrebno za održavanje aktivnog imunološkog sustava.

Leća „Lenticchia di Altamura” s godinama je razvila snažan ugled u Italiji i zabilježen je znatan porast prodaje.

Upućivanje na objavu specifikacije

(članak 6. stavak 1. drugi podstavak ove Uredbe)

Pročišćeni tekst specifikacije dostupan je na sljedećoj internetskoj stranici:

http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Prodotti DOP IGP” u gornjem desnom kutu zaslona i zatim na „Prodotti DOP IGP STG” na lijevoj strani zaslona te na kraju na „Disciplinari di Produzione all’esame dell’UE”.

(1) SL L 343, 14.12.2012., str. 1.